### NN 129/2017 (22.12.2017.), Odluka o lokalnim porezima Grada Vodnjana - Dignano

GRAD VODNJAN

2980

Na temelju članka 35. Zakona o lokalnoj i područnoj (regionalnoj) samoupravi »Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13 – proč. tekst i 137/15 – ispr.), članka 20. Zakona o lokalnim porezima (»Narodne novine«, br. 115/16, 101/17) i članka 34. Statuta Grada Vodnjana – Dignano (»Službene novine Grada Vodnjana – Dignano« broj 02/09., 02/10 i 02/13.), Gradsko vijeće Grada Vodnjana – Dignano na 6. sjednici održanoj 19. prosinca 2017. godine donijelo je

ODLUKU

O LOKALNIM POREZIMA GRADA
 VODNJANA – DIGNANO

I. OPĆE ODREDBE

Članak 1.

Ovom se Odlukom utvrđuju vrste poreza koji pripadaju Gradu Vodnjanu – Dignano (dalje: Grad), porezni obveznici, porezne osnovice, stope i visine poreza, te način obračuna i plaćanja poreza.

Lokalni porezi prihod su Proračuna Grada Vodnjan – Dignano.

Članak 2.

Na sva pitanja koja nisu uređena ovom Odlukom neposredno se primjenjuju odredbe Zakona o lokalnim porezima (u daljnjem tekstu: Zakon) i drugih propisa.

Članak 3.

Grad uvodi i njemu pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

Članak 4.

Poslove u svezi utvrđivanjem i naplatom lokalnih poreza utvrđene u članku 3. t. 2., i 3., ove Odluke, obavlja Upravni odjel za proračun i financije Istarske županije. Utvrđivanje i naplata poreza na korištenje javnih površina obavlja nadležni upravni odjel Grada Vodnjana – Dignano.

Porezi iz ove Odluke koji se plaćaju u godišnjem iznosu razrezuju se, u pravilu do 30. lipnja tekuće godine za tu godinu.

II. VRSTE POREZA

1. Prirez porezu na dohodak

Članak 5.

Prirez porezu na dohodak plaćaju obveznici poreza na dohodak s područja Grada Vodnjana – Dignano sukladno s odredbama Zakona o lokanim porezima (»Narodne novine« broj 115/16), Zakona o porezu na dohodak (»Narodne novine« broj 115/16), Pravilnika o porezu na dohodak (»Narodne novine« broj 1/17) i ove Odluke.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi od 7,5 % na osnovicu iz stavka 3.ovog članka.

Članak 6.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

2. Porez na potrošnju

Članak 7.

Porez na potrošnju plaća se na potrošnju alkoholnih pića (žestoka pića), prirodnih vina, specijalnih vina, piva i bezalkoholnih pića (prirodni voćni sokovi kao i sva osvježavajuća gazirana bezalkoholna pića te mineralne i gazirane vode, osim čaja i kave) u ugostiteljskim objektima.

Članak 8.

Obveznik poreza na potrošnju je svaka pravna i fizička osoba koja pruža ugostiteljske usluge na području Grada.

Članak 9.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu umanjena za iznos poreza na dodanu vrijednost.

Porez na potrošnju plaća se po stopi od 3% na osnovicu iz stavka 1. ovog članka.

Članak 10.

Porez na potrošnju obveznik poreza obračunava i plaća do zadnjeg dana tekućeg mjeseca za prethodni mjesec.

Obveznik poreza dužan je podnijeti Upravnom odjelu za proračun i financije Istarske županije mjesečni izvještaj o obračunatom i uplaćenom porezu na propisanom obrascu u roku iz stavka 1. ovog članka.

Obveznik poreza na potrošnju dužan je u svom knjigovodstvu osigurati podatke potrebne za utvrđivanje i plaćanje poreza na potrošnju.

Članak 11.

Poslove utvrđivanja, evidentiranja, nadzora, naplate i ovrhe radi naplate poreza na potrošnju, za Grad obavlja Upravni odjel za proračun i financije Istarske županije.

3. Porez na kuće za odmor

Članak 12.

Kućom za odmor smatra se svaka zgrada ili dio zgrade ili stan koji se koristi povremeno ili sezonski, odnosno koji se ne koristi za trajno stanovanje.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora, kao i zgrade koje se koriste za obavljanje registrirane djelatnosti.

Članak 13.

Porez na kuće za odmor plaćaju pravne ili fizičke osobe koje su vlasnici kuća za odmor na području Grada.

Članak 14.

U postupku dokazivanja statusa kuće za odmor u smislu članka 12. stavka 1. ove Odluke, osim osobne iskaznice vlasnika kuće za odmor, uzimat će se u obzir i sljedeća dokumentacija: putovnica, mjesto i visina nastanka troška električne energije, vode i telefona, RTV pristojba, prijam pošte, potvrda o zasnovanom radnom odnosu, prijava zdravstvenog osiguranja, izjava svjedoka, mjesto podnošenja porezne prijave, očevid i drugi raspoloživi podaci.

Članak 15.

Porez na kuće za odmor plaća se godišnje, u iznosu od 15,00 kuna po jednom četvornom metru korisne površine kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Članak 16.

Porez na kuće za odmor ne plaća se na kuće za odmor koje su vlasnici naslijedili u prvom nasljednom redu ako nasljednik ima stalno prebivalište na području Grada (u smislu čl. 14. ove Odluke).

Pri promjeni vlasništva kuća za odmor tijekom kalendarske godine novi vlasnik plaća porez na kuću za odmor ako taj porez nije bio utvrđen prijašnjem vlasniku.

4. Porez na korištenje javnih površina

Članak 17.

Porez na korištenje javnih površina plaćaju pravne i fizičke osobe za korištenje javnih površina.

Javnim površinama, u smislu ove Odluke smatraju se zemljišta definirana Odlukom o komunalnom redu.

Članak 18.

Porez na korištenje javnih površina plaća se po stopi od 20% na naknadu za uporabu odnosno korištenje javnih površina.

Članak 19.

Porez na korištenje javnih površina se plaća u roku od 15 dana od dostave rješenja o razrezu tog poreza kojeg donosi nadležni upravni odjel Grada Vodnjana – Dignano, odnosno ako se plaćanje naknade za uporabu odnosno korištenje javnih površina vrši u obrocima, porez se plaća u istim rokovima u kojima dospijeva za plaćanje naknada za uporabu odnosno korištenje javnih površina.

Članak 20.

Postavljanje privremenih objekata za humanitarne i dobrovoljne aktivnosti ili za manifestacije od značenja za Grad odobrava se bez plaćanja poreza na korištenje javnih površina.

Rješenje iz stavka 1. ovog članka donosi nadležni upravni odjel Grada.

III. ZAVRŠNE ODREDBE

Članak 21.

Za utvrđivanje poreza, naplatu, žalbe, obnovu postupka, zastaru, ovršni postupak, prekršajni postupak, kao i sve ostale postupovne radnje primjenjuju se odredbe Općeg poreznog zakona i Zakona o lokalnim porezima.

Članak 22.

Stupanjem na snagu ove Odluke prestaje važiti Odluka o gradskim porezima (»Službene novine Grada Vodnjan – Dignano« broj 07/14) kao i Odluka o Izmjeni i dopuni Odluke o gradskim porezima Grada Vodnjana – Dignano (»Službene novine« Grada Vodnjan – Dignano« broj 01/15.)

Članak 23.

Ova Odluka stupa na snagu osam dana od dana objave u »Službenim novinama Grada Vodnjana – Dignano« osim odredbi o prirezu poraza na dohodak koje stupaju na snagu prvoga dana u mjesecu nakon objave Odluke u »Narodnim novinama«.

Klasa: 021-05/17-01/07
 Urbroj: 2168-04-02-17-19
 Vodnjan, 19. prosinca 2017.

Predsjednik Gradskog vijeća
 Grada Vodnjana
 Corrado Ghiraldo, prof., v. r.